‘ઘટોઘટમાં રામ બિરાજે છે, કર્તાહર્તા એ જ છે, છતાં મોહની-મદિરાનું પાન કરી લોકો ‘મેં કર્યું, મેં કર્યું’ એમ મિથ્યા અભિમાનથી ફૂલાતા ફરે છે, પરંતુ પરમહંસના વચનનાં મર્મને સમજવાની શક્તિ પામર સંસારીઓમાં ક્યાંથી સંભવી શકે ? ધીરે ધીરે મુકુંદના ગાંડપણનું નાટક વધતું ચાલ્યું. તેઓ એકની વસ્તુ બીજાને ત્યાં અને બીજાની વસ્તુ ત્રીજાને ત્યાં મૂકી આવવા માંડ્યા. મુકુંદના આવાં ગાંડપણથી લોકો ત્રાસી ગયા. મુકુંદનાં માતા પિતા પણ મુકુંદના આવા ગાંડપણની ફરિયાદો ઉપર ફરિયાદો સાંભળીને થાકી ગયા. અમરાપર ગામના આગેવાન દરબારો ભારે શાણા હતા. મુકુંદના ગાંડપણમાં ડોકાઈ રહેલા ડહાપણને તે પારખી ગયા હતા.